CELEX: 32021D0812(01)
Language: lt
Date: 1628640000000
Title: Komisijos sprendimas 2021 m. rugpjūčio 11 d. dėl Komisijos plastiko pakuočių atliekų statistikos ekspertų grupės sudarymo 2021/C 324/05

2021 8 12   
               
               
                  LT
               
               
                  Europos Sąjungos oficialusis leidinys
               
               
                  C 324/5
               
            
         KOMISIJOS SPRENDIMAS
         2021 m. rugpjūčio 11 d.
         dėl Komisijos plastiko pakuočių atliekų statistikos ekspertų grupės sudarymo
         (2021/C 324/05)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         kadangi:
         
                     (1)
                  
                  
                     Sutarties dėl Europos Sąjungos veikimo 338 straipsnyje nustatyta, kad Europos Parlamentas ir Taryba priima su statistikos rengimu susijusias priemones, jei jų reikia Sąjungos veiklai vykdyti;
                  
               
                     (2)
                  
                  
                     Tarybos reglamento (ES, Euratomas) 2021/770 (1) 13 straipsnyje nustatyta, kad Komisija turi įsteigti oficialią ekspertų grupę, kurią sudaro visų valstybių narių atstovai ir kuriai pirmininkauja Komisijos atstovas, kad ji konsultuotų Komisiją ir reikštų nuomones dėl susidariusių ir perdirbtų plastiko pakuočių atliekų statistikos palyginamumo, patikimumo ir išsamumo, konsultuotų Komisiją dėl priemonių, kurias taikant duomenys būtų lengviau palyginami ir patikimesni, rengimo ir kasmet teiktų nuomones dėl valstybių narių neperdirbtų plastiko pakuočių atliekų kiekiu pagrįstų nuosavų išteklių tikslais teikiamų duomenų apie plastiko pakuočių atliekas tinkamumo;
                  
               
                     (3)
                  
                  
                     todėl reikia įsteigti plastiko pakuočių atliekų statistikos ekspertų grupę (toliau – PPAS ekspertų grupė) ir apibrėžti jos užduotis, struktūrą ir veiklą, laikantis Komisijos sprendimo C(2016) 3301, kuriuo nustatomos Komisijos ekspertų grupių kūrimo ir veiklos horizontaliosios taisyklės;
                  
               
                     (4)
                  
                  
                     PPAS ekspertų grupė turėtų kasmet pateikti nuomonę dėl plastiko pakuočių atliekų duomenų, kuriuos kiekvienais metais pateikia valstybės narės, kad juos būtų galima naudoti Europos Sąjungos nuosavų išteklių sistemoje, tinkamumo;
                  
               
                     (5)
                  
                  
                     PPAS ekspertų grupę turėtų sudaryti plastiko pakuočių atliekų statistikos ekspertai iš visų valstybių narių;
                  
               
                     (6)
                  
                  
                     turėtų būti nustatytos PPAS ekspertų grupės nariams taikomos informacijos atskleidimo taisyklės;
                  
               
                     (7)
                  
                  
                     asmens duomenys turėtų būti tvarkomi pagal Europos Parlamento ir Tarybos reglamentą (ES) 2018/1725 (2),
                  
               NUSPRENDĖ:
         
            1 straipsnis
            Dalykas
            Įsteigiama Komisijos plastiko pakuočių atliekų statistikos ekspertų grupė (toliau – PPAS ekspertų grupė).
         
         
            2 straipsnis
            Užduotys
            PPAS ekspertų grupės užduotys:
            
                        (a)
                     
                     
                        konsultuoti Komisiją ir reikšti nuomones dėl susidariusių ir perdirbtų plastiko pakuočių atliekų statistikos palyginamumo, patikimumo ir išsamumo;
                     
                  
                        (b)
                     
                     
                        konsultuoti Komisiją dėl priemonių, kurias taikant statistiniai duomenys būtų lengviau palyginami ir patikimesni, rengimo;
                     
                  
                        (c)
                     
                     
                        kasmet nagrinėti pagal Reglamento (ES, Euratomas) 2021/770 5 straipsnio 5 dalį pateiktus duomenis;
                     
                  
                        (d)
                     
                     
                        kasmet teikti nuomones dėl valstybių narių neperdirbtų plastiko pakuočių atliekų kiekiu pagrįstų nuosavų išteklių tikslais teikiamų duomenų apie plastiko pakuočių atliekas tinkamumo;
                     
                  
                        (e)
                     
                     
                        nagrinėti Reglamento (ES, Euratomas) 2021/770 įgyvendinimo klausimus;
                     
                  
                        (f)
                     
                     
                        padėti Komisijai rengti teisės aktų pasiūlymus ir politikos iniciatyvas dėl plastiko pakuočių atliekų statistikos derinimo;
                     
                  
                        (g)
                     
                     
                        ankstyvuoju etapu padėti Komisijai rengti įgyvendinimo aktus, kurie turi būti priimti pagal Reglamentą (ES, Euratomas) 2021/770, prieš pateikiant juos komitetui pagal Europos Parlamento ir Tarybos reglamentą (ES) Nr. 182/2011;
                     
                  
                        (h)
                     
                     
                        lengvinti keitimąsi plastiko pakuočių atliekų statistikos srities patirtimi ir gerąja praktika;
                     
                  
                        (i)
                     
                     
                        konsultuoti Komisiją dėl klausimų, susijusių su plastiko pakuočių atliekų statistikos tikslinimo strategijomis.
                     
                  
         
            3 straipsnis
            Konsultacijos
            Komisija gali konsultuotis su PPAS ekspertų grupe bet kokiais su plastiko pakuočių atliekų duomenimis susijusiais klausimais.
         
         
            4 straipsnis
            Nariai
            
               (1)   Ekspertų grupės narės – valstybių narių valdžios institucijos, atsakingos už duomenų teikimą pagal Europos Parlamento ir Tarybos direktyvos 94/62/EB (3) 12 straipsnį.
            
            
               (2)   Valstybės narės paskiria savo atstovus ir užtikrina, kad jie turėtų pakankamai aukšto lygio plastiko pakuočių atliekų statistikos rengimo ekspertinių žinių.
            
         
         
            5 straipsnis
            Pirmininkas
            PPAS ekspertų grupei pirmininkauja Komisijos (Eurostato) atstovas.
         
         
            6 straipsnis
            Veikla
            
               (1)   PPAS ekspertų grupė vykdo veiklą Komisijos (Eurostato) prašymu, laikydamasi Komisijos ekspertų grupėms skirtų horizontaliųjų taisyklių (4) (toliau – horizontaliosios taisyklės) (5).
            
            
               (2)   Paprastai grupės posėdžiai vyksta Komisijos patalpose.
            
            
               (3)   Komisija (Eurostatas) teikia sekretoriato paslaugas.
            
            
               (4)   Grupės ir jos pogrupių posėdžiuose gali dalyvauti kitų Komisijos padalinių pareigūnai, suinteresuoti grupės veikla.
            
            
               (5)   Komisijai (Eurostatui) pritarus grupė gali paprasta narių balsų dauguma nuspręsti svarstymus rengti viešai.
            
            
               (6)   Diskusijų dėl kiekvieno darbotvarkės punkto ir PPAS ekspertų grupės išreikštų nuomonių protokolai turi būti prasmingi ir išsamūs. Protokolo projektą rengia sekretoriatas, o už tai atsako pirmininkas.
            
            
               (7)   Nuomones, rekomendacijas ar ataskaitas PPAS ekspertų grupė, kai įmanoma, priima bendru sutarimu.
            
            
               (8)   Balsuojant sprendimai priimami paprasta grupės narių balsų dauguma. Nariai, kurie balsavo prieš arba susilaikė, turi teisę prie nuomonių, rekomendacijų ar ataskaitų pridėti dokumentą, kuriame apibendrinamos jų pozicijos priežastys.
            
         
         
            7 straipsnis
            Pogrupiai
            Komisija (Eurostatas) gali steigti pogrupius, kurių paskirtis – nagrinėti konkrečius klausimus pagal Komisijos (Eurostato) apibrėžtus įgaliojimus. Pogrupiai veikia laikydamiesi horizontaliųjų taisyklių ir yra atskaitingi grupei. Įvykdę pavestas užduotis, jie panaikinami.
         
         
            8 straipsnis
            Kviestiniai ekspertai
            Komisija (Eurostatas) gali kviesti konkrečių su darbotvarkės punktais susijusių sričių ekspertus ad hoc pagrindu dalyvauti PPAS ekspertų grupės ar jos pogrupių veikloje.
         
         
            9 straipsnis
            Stebėtojai
            
               (1)   Organizacijoms ar viešojo sektoriaus subjektams, kurie nėra valstybių narių valdžios institucijos, tiesioginiu kvietimu pagal horizontaliąsias taisykles gali būti suteikiamas stebėtojo statusas.
            
            
               (2)   Stebėtojais paskirtos organizacijos arba viešojo sektoriaus subjektai skiria savo atstovus.
            
            
               (3)   Pirmininkas gali leisti stebėtojams ir jų atstovams dalyvauti PPAS ekspertų grupės diskusijose ir teikti ekspertinių žinių. Tačiau jiems nesuteikiama balsavimo teisė ir jie nedalyvauja formuluojant PPAS ekspertų grupės rekomendacijas ar konsultacijas.
            
         
         
            10 straipsnis
            Darbo tvarkos taisyklės
            Atsižvelgdama į Komisijos (Eurostato) pasiūlymą ir gavusi jos sutikimą, PPAS ekspertų grupė, remdamasi standartinėmis ekspertų grupių darbo tvarkos taisyklėmis ir laikydamasi horizontaliųjų taisyklių, paprasta narių balsų dauguma priima savo darbo tvarkos taisykles.
         
         
            11 straipsnis
            Profesinė paslaptis ir įslaptintos informacijos tvarkymas
            
               (1)   PPAS ekspertų grupės nariai ir jų atstovai, taip pat kviestiniai ekspertai ir stebėtojai turi laikytis įpareigojimo saugoti profesinę paslaptį, kuris pagal Sutartis ir jų įgyvendinimo taisykles taikomas visiems institucijų nariams ir jų darbuotojams, taip pat Komisijos sprendimuose (ES, Euratomas) 2015/443 (6) ir (ES, Euratomas) 2015/444 (7) nustatytų Komisijos saugumo taisyklių, susijusių su Sąjungos įslaptintos informacijos apsauga. Jei šių įpareigojimų nesilaikoma, Komisija gali imtis visų tinkamų priemonių.
            
            
               (2)   PPAS ekspertų grupės nariai ir jų atstovai, taip pat kviestiniai ekspertai ir stebėtojai užtikrina statistikos konfidencialumą, kaip nustatyta Reglamente (EB) Nr. 223/2009, ypač jo 20 straipsnyje (Konfidencialių duomenų apsauga).
            
         
         
            12 straipsnis
            Skaidrumas
            
               (1)   PPAS grupė ir jos pogrupiai registruojami Komisijos ekspertų grupių ir kitų panašių subjektų registre (toliau – Ekspertų grupių registras). Ekspertų grupių registre skelbiami valstybių narių valdžios institucijų pavadinimai ir stebėtojų pavadinimai.
            
            
               (2)   Visi susiję dokumentai, įskaitant posėdžių darbotvarkes, protokolus ir dalyvių pareiškimus, po posėdžių skelbiami Ekspertų grupių registre pateikiant nuorodą į specialią interneto svetainę. Prieiga prie specialių interneto svetainių suteikiama netaikant registracijos reikalavimo ar kokių nors kitų apribojimų. Darbotvarkė skelbiama iš anksto, likus pakankamai laiko iki posėdžio, o po jo laiku paskelbiamas protokolas. Dokumentų skelbimo išimtys numatomos tik tais atvejais, jeigu paviešinus dokumentą būtų pakenkta viešajam arba privačiajam interesui, kaip apibrėžta Europos Parlamento ir Tarybos reglamentas (EB) Nr. 1049/2001 (8) 4 straipsnyje.
            
         
         
            13 straipsnis
            Su posėdžiais susijusios išlaidos
            
               (1)   PPAS ekspertų grupės ir jos pogrupių veikloje dalyvaujantiems asmenims už jų paslaugas neatlyginama.
            
            
               (2)   Komisija atlygina PPAS ekspertų grupės ir jos pogrupių veikloje dalyvaujančių asmenų patirtas kelionių ir pragyvenimo išlaidas, vadovaudamasi galiojančiomis Komisijos nuostatomis ir neviršijant pagal metinę išteklių skyrimo procedūrą Komisijos padaliniams skirtų asignavimų.
            
         
         
            Priimta Briuselyje 2021 m. rugpjūčio 11 d.
            
               
                  Komisijos vardu
               
               Paolo GENTILONI
               
                  Komisijos narys
               
            
         
         
            (1)  2021 m. balandžio 30 d. Tarybos reglamentas (ES, Euratomas) 2021/770 dėl neperdirbtų plastiko pakuočių atliekų kiekiu pagrįstų nuosavų išteklių apskaičiavimo, dėl tų nuosavų išteklių teikimo metodų ir tvarkos, dėl priemonių, skirtų grynųjų pinigų poreikiui patenkinti, ir dėl bendrosiomis nacionalinėmis pajamomis pagrįstų nuosavų išteklių tam tikrų aspektų (OL L 165, 2021 5 11, p. 15).
         
            (2)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
         
            (3)  1994 m. gruodžio 20 d. Europos Parlamento ir Tarybos direktyva 94/62/EB dėl pakuočių ir pakuočių atliekų (OL L 365, 1994 12 31, p. 10).
         
            (4)  2016 m. gegužės 30 d. Komisijos sprendimas C(2016) 3301, kuriuo nustatomos Komisijos ekspertų grupių kūrimo ir veiklos horizontaliosios taisyklės.
         
            (5)  Žr. horizontaliųjų taisyklių 13 straipsnio 1 dalį.
         
            (6)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
         
            (7)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
         
            (8)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43). Išimtimis siekiama užtikrinti, kad nebūtų pakenkta visuomenės saugumui, kariniams reikalams, tarptautiniams santykiams, finansinei, pinigų arba ekonominei politikai, asmens privatumui ir neliečiamumui, komerciniams interesams, teismo procesui ir teisinėms konsultacijoms, patikrinimams, tyrimams, auditams ir institucijų sprendimų priėmimo procesui.